Ego Philippus Sancti Benigni Divionensis abbas notum fieri volo presentibus et futuris quod consilio et assensu ecclesie nostre concessi fratribus Cisterciensibus domum et [vineam] que fuit ducisse cum prato et omnibus pertinentiis suis sub annuo censu XLa solidorum solvendo in mense marcio qua die ipsi fratres voluerint sine occasione. Quod si in ipso mense census solutus non fuerit licebit nobis et ecclesie nostre sicut de aliis censualibus terris pignus tollere et cum emendatione si noluerimus exigere censum. Erit autem tota illa possessio pro hoc censu libera ab omni prestatione decimarum vel alterius cuiuslibet pensionis. Sed et sub ea conditione facta est ista concessio ut neque ecclesia ibi fiat neque cimiterium neque furnus neque molendinum neque fullonium neque batandi ad corticem pulverizandum sed neque piscationem aque habeant neque clusam vel aliquod retinaculum sed simpliciter si volureint sine aliqua elevatione aquam divertant per domum vel circa eam. Deinceps vero si ecclesia Cisterciensis apud Divionem vel in territorio ipsius ville aliquam possessionem ad ius Sancti Benigni pertinentem acquisierit nichil de iure suo ecclesia nostra perdat sed et decimas et omnes alias pensiones nobis et omnia iura persolvat sicut solvebant qui ante tenebant. Quod totum per manum domini Guischardi venerabilis archiepiscopi Lugdunensis et apostolice sedis legati sed et domini nostri episcopi Lingonensis Gaulteri et domini Petri episcopi Cabilonensis et eorum consilio factum sigillo nostro et eclesie nostre sed et personarum nostrarum subscritione firmamus. S Petri prioris. S Galteri sacriste. S Reneri de Sancto Romano. S Huberti quondam cellerarii. S Garneri de Faverneio. S Odonis prepositi de Valle. S Hugonis cellerarii. S Hugonis seneschalci. S Stephani de Salins. S Pontii de Salins. S Rainaldi de Mont Salgum. S Gaulteri cantoris. S Galteri Divionensis. Anno ab Incarnatione Domini Mo Co LXXIo.